'छोटी बहन' फ़िल्म का वह सदाबहार राखी गीत तो आप को याद ही होगा, है ना? "भैया मेरे राखी के बंधन को निभाना..." इस गीत में नंदा अपने दो भाई, बलराज साहनी और रहमान के कलाइयों पर राखी बांधती है। फ़िल्म में आगे चलकर हालात बिगड़ते हैं। रहमान जिस लड़की से शादी करते हैं वह घर में आते ही भाई बहनों के रिश्तों में ज़हर घोलने लगती है। अपनी पत्नी के बहकावे में आकर रहमान अपने बड़े भाई बलराज, बहन नंदा और घर के दूसरे सदस्यों से बुरा बर्ताव करता है और अलग हो जाता हैं। बाद में जब रहमान को अपनी ग़लती का अहसास होता है तो उन्हे बहुत पछतावा होता है। और प्रस्तुत गीत उनके इसी पछतावे को दर्शाता है। गीतकार शैलेन्द्र ने जिस सीधे सरल तरीके से रहमान के दिल की अवस्था को प्रस्तुत किया है, वह सही में लाजवाब है। लताजी को यह गाना इतना पसंद है कि जब भी वो मुकेश से मिलती थीं तो उनसे यह गीत गाने की गुज़ारिश करतीं। और आपको पता है मुकेश साहब उनकी इस फ़र्माइश को सुनकर क्या कहते? वो कहते, "ज़रूर सुनाउँगा, लेकिन तुम्हे पहले "लग जा गले के फिर यह हसीन रात हो ना हो" गाना पड़ेगा!" तो लीजिए सुनिए दर्द में डूबा हुआ यह गीत मुकेश के स्वर में।